กองทุนเทสโก้โลตัสเคาะราคาเพิ่มทุน13.30บาท
กองทุนอสังหาริมทรัพย์เทสโก้ โลตัส เคาะราคาขายหน่วยลงทุนเพิ่มทุน 13.30 บาทต่อหน่วย จอง 26-29 พ.ย.นี้ ซื้อ 5 สาขาเพิ่ม
23 พ.ย. 2555

กองทุนอสังหาริมทรัพย์เทสโก้ โลตัส เคาะราคาขายหน่วยลงทุนเพิ่มทุน 13.30 บาทต่อหน่วย จอง 26-29 พ.ย.นี้ ซื้อ 5 สาขาเพิ่ม
รายงานข่าวจากบริษัทหลักทรัพย์จัดการกองทุน (บลจ.) กรุงไทย (KTAM)ในฐานะผู้จัดการกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) เปิดเผยว่า ราคาเสนอขายหน่วยลงทุนเพิ่มทุนจำนวน 567,282,928 หน่วย อยู่ที่ราคา 13.30 บาทต่อหน่วย โดยจะเปิดจองระหว่างวันที่ 26-29 พ.ย.2555 ที่บลจ.กรุงไทยและสำนักงานใหญ่และทุกสาขาทั่วประเทศของธนาคารกรุงไทย และธนาคาร ซีไอเอ็มบี ไทย และจะประกาศผลการจัดสรรหน่วยลงทุนในวันที่ 30 พ.ย.2555 
ทั้งนี้ หน่วยลงทุนเพิ่มทุนจะเสนอขายให้แก่ผู้ถือหน่วยลงทุนเดิมที่มีรายชื่อในสมุดทะเบียนวันที่ 6 พ.ย.2555 โดยจะได้รับสิทธิจองซื้อในอัตรา 1 หน่วยลงทุนเดิมต่อ 0.3205 หน่วยลงทุนเพิ่มทุนและสามารถจองซื้อเกินสิทธิได้
สำหรับเงินที่ได้จากการระดมทุนครั้งนี้ประมาณ 7,544.86 ล้านบาท จะไปลงทุนและซื้อศูนย์การค้าเทสโก้ โลตัสอีก 5 สาขา จากปัจจุบันงลงทุนอยู่ใน 17 สาขา และจะทำให้ขนาดของกองทุนเพิ่มขึ้นเป็นประมาณ 2.5 หมื่นล้านบาท
นายสมชัย บุญศิริ กรรมการผู้จัดการ KTAM กล่าวว่า ภายหลังการเสนอขายหน่วยลงทุนเพิ่มทุนในครั้งนี้ TLGF จะเป็นกองทุนรวมอสังหาริมทรัพย์ที่มีมูลค่าตลาดรวมสูงที่สุดในประเทศไทย โดยมีมูลค่าตลาดกว่า 30,000 ล้านบาท การลงทุนเพิ่มเติมในศูนย์การค้าใหม่เพียง 8 เดือนหลังจากการเสนอขายหน่วยลงทุนครั้งแรก (IPO) สะท้อนให้เห็นถึงการเติบโตที่แข็งแกร่งของกองทุน TLGF และเราเชื่อว่ากองทุน TLGF จะยังมอบผลตอบแทนที่ดีให้แก่นักลงทุนต่อไป